stanford-oval/wikipedia huggingface dataset:
מערבל בטון
תצורות שונות

מערבל נייח.
מערבל בטון נייד.
מערבל בטון עם משאבת בטון.
מערבל בטון עם פתח קדמי (פתח הדוד נמצא מעל תא הנהג).
מערבל גרור (סמי טריילר). נפח הדוד גדול יותר.
מערבל בטון על רם-סע. ניתן להוריד את הדוד מהמשאית.
מערבל בטון עם מסוע. להעברת התערובת מהמשאית אל אתר הבנייה.
משאית עם מערבל בטון
מערבל בטון נייד באתר בנייה בתל אביב
מערבל בטון עם פתח קדמי
תמר שם אור

| --- | --- |

תמר שם אור וגיא אדלר בסרט "ברקיע החמישי"
 לידה:  26 באוקטובר 1988 (בת 36) ישראל
 מדינה:  ישראל 
 מקום לימודים:  תלמה ילין 
 פרופיל ב-IMDb
 
תמר שם אור (נולדה ב-26 באוקטובר 1988) היא שחקנית ישראלית.
ביוגרפיה

אביה הוא האדריכל יובל שם אור, ואמה, ענת לויט, היא משוררת. תמר היא אחות של הסופרת והמתרגמת דנה שם-אור, אחיינית של הסופרת והפזמונאית מירית שם אור ושל יונתן שם אור ובת דודה של שרונה פיק, דניאלה פיק (האחיות פיק) ושל העיתונאי ומגיש "זמן אמת" בכאן 11 בר שם-אור. למדה בבית הספר לאמנויות תל אביב, בתיכון למדה ב"תלמה ילין". בצה"ל שירתה בלהקות הצבאיות של חיל החינוך ושל אגף התקשוב. למדה בסל"ה - הסטודיו לאמנויות התיאטרון מיסודו של יורם לוינשטיין.
בגיל 17 החלה להופיע בפרסומות. ב-2005 גילמה את שלו בסדרת טלוויזיה "כל שבת שנייה" שכתב עפר קניספל וביים אבי כהן ושודרה בערוץ הילדים. בשנת 2007 גילמה את שרונה - התפקיד ראשי בעונה השלישית של הסדרה "ראש גדול" ששודרה בערוץ הילדים של yes. ב-2008 גילמה את רונה בסדרה "חקירה פנימית" שכתב עמית גור וביים אליאב לילטי. ב-2009 גילמה את דניאל בסדרה "עוד משפחה וחצי" שכתבה גלילה רון פדר עמית וביים אייל סלע; גילמה את נויה יוכפז בסדרה "גירושים נפלאים" שכתבה לימור נחמיאס וביים עופר ויצמן; וגילמה את נועה שטרן בסדרה "תיכון השיר שלנו" שביימה שירלי שטרן, ובספין אוף "היועצת" שכתב יריב גוטליב וביימה רונה מילוא. ב-2012 גילמה את שושנה בסרט "ברקיע החמישי" שכתבו עלמה גניהר ודינה צבי ריקליס שגם ביימה.
ב-2009 הופיעה בקליפ "ברחוב" של הזמר חן אהרוני.
ביוגרפיה > בתיאטרון

בתיאטרון אורנה פורת: ב-2009 גילמה את וונדי במחזמר "פיטר פן" שעיבדה וביימה צביה הוברמן. המחזמר הופק בשיתוף עם תיאטרון חיפה. ב-2014 שיחקה במחזמר לילדים "מבצע סבא" שכתבה שירילי דשא וביים עופר שפריר.
בתיאטרון הקאמרי: מ-2012 מגלמת את רחל במחזמר "קזבלן" מאת יואל זילברג ויגאל מוסינזון שביים צדי צרפתי. ב-2014 גילמה את שרית בהצגה "הפושעים החדשים" שכתבה וביימה עדנה מזי"א, וגילמה את דליה בהצגה "גורודיש" שכתב וביים הלל מיטלפונקט.
ביוגרפיה > בקולנוע

ב-2017 השתתפה בסרט אמור בבימויו של רפאל רביבו, לצדם של לירון לבו, נטלי עטייה ודן תורג'מן.
חיים אישיים
ניהלה בעבר מערכת יחסים עם השחקן ניר אבראשי.
הערות שוליים

↑   חן אהרוני - ברחוב - קליפ, סרטון  באתר יוטיוב
↑  תמר שם אור, באתר www.ishim.co.il
↑  Trupi, הידעתם?, באתר fxp, ‏1 ביולי 2011
ג'מאל ח'אשוקג'י

| --- | --- |

 לידה:  13 באוקטובר 1958 אל-מדינה, ערב הסעודית 
 נרצח:  2 באוקטובר 2018 (בגיל 59) איסטנבול, טורקיה
 שם לידה:  جمال أحمد خاشقجي 
 מדינה:  ערב הסעודית ערב הסעודית
 מקום מגורים:  ארצות הברית 
 השכלה:  אוניברסיטת מדינת אינדיאנה (1982)  אוניברסיטת אינדיאנה  ויקטוריה קולג' 
 מעסיק:  וושינגטון פוסט, Al-Watan 
 השקפה דתית:  אסלאם סוני 
 בן או בת זוג:  Rawia Khashoggi 
 מספר צאצאים:  4 
 פרסים והוקרה:  איש השנה של המגזין "טיים" (2018) 
 jamalkhashoggi.com
 
ג׳מאל אחמד ח׳אשוקג'י (בערבית: جمال أحمد خاشقجي; 13 באוקטובר 1958 – 2 באוקטובר 2018) היה עיתונאי, פרשן פוליטי ודירקטור סעודי, שנעלם ב-2 באוקטובר 2018 לאחר שנכנס לקונסוליה הסעודית באיסטנבול, ולאחר מכן התברר כי נרצח בה וגופתו בותרה. נודע כמבקר חריף של מדיניותו של יורש העצר הסעודי מוחמד בן סלמאן וכתומך האחים המוסלמים.
קורות חיים

ח'אשוקג'י נולד בעיר מדינה בשנת 1958, בן למשפחה עשירה ומפורסמת בסעודיה. סבו, מוחמד ח'אשוקג'י, היה רופאו האישי של המלך אבן סעוד, מייסד ממלכת ערב הסעודית. דודו של ח'אשוקג'י היה סוחר הנשק עדנאן ח'אשוקג'י, ובן דודו היה דודי אל-פאיד, בן זוגה של דיאנה, הנסיכה מוויילס.
ח'אשוקג'י למד בבית ספר יסודי ובתיכון בארצו, ובשנת 1982 קיבל תואר ראשון במנהל עסקים מאוניברסיטת מדינת אינדיאנה (אנ'). בשנים 1983–1984 עבד כמנהל אזורי של רשת חנויות ספרים. בשנים 1985–1987 עבד ככתב של Saudi Gazette, עיתון סעודי בשפה האנגלית, ובעיתון הסעודי בערבית "עוכאז" (عكاظ). הוא המשיך לעבוד ככתב עבור יומון וכתבי-עת ערביים, בהם "א-שרק אל-אווסט", "אל-מג'לה" ו"אל-מוסלימון". בשנים 1991–1999 היה עורך ראשי של העיתון "אל-מדינה", היוצא לאור בג'דה. בשנים אלה היה גם כתב חוץ באפגניסטן ובאחדות ממדינות ערב.
בשנים 1999–2003 היה סגן עורך של Arab News, עיתון סעודי בשפה האנגלית. בשנת 2003 היה במשך פחות מחודשיים עורך ראשי של העיתון הסעודי "אל-וטן". הוא פוטר על ידי משרד האינפורמציה הסעודי לאחר שהתיר פרסום של טור שמתח ביקורת על התאולוג האסלאמי בן המאה ה-13 אבן תיימיה. בעקבות זאת יצא ח'אשוקג'י לגלות מרצון בלונדון והיה עוזרו לענייני תקשורת של הנסיך טורקי אל-פייסל, בעת שזה כיהן כשגריר ערב הסעודית בארצות הברית. באפריל 2007 מונה שוב לעורך הראשי של "אל-וטן". פרסום טור שנגד את עקרונות הסלפיה הוביל להתפטרותו במאי 2010. הוא מונה על ידי אל-וליד בן טלאל לדירקטור בערוץ החדשות "אל-ערב", שפעל מבחריין. בנוסף שימש פרשן פוליטי באמצעי תקשורת סעודיים ובינלאומיים, בהם MBC,‏ BBC, אל-ג'זירה ו-Dubai TV. טורי דעה שלו פורסמו בקביעות ברשת הטלוויזיה אל-ערביה.
דעותיו

בדצמבר 2016 פרסם העיתון הבריטי "אינדפנדנט" שח'אשוקג'י מוחרם על ידי השלטונות הסעודיים, משום שמתח ביקורת על דונלד טראמפ. בספטמבר 2017 החל לכתוב בעיתון "וושינגטון פוסט" ומתח ביקורת על החרם על קטר בהובלת ערב הסעודית, על העימות בין ערב הסעודית ללבנון בעת ביקורו של ראש ממשלת לבנון סעד אל-חרירי בריאד, על העימות הדיפלומטי בין ערב הסעודית לקנדה, ועל ההגבלות בערב הסעודית על אמצעי התקשורת. הוא שיבח רפורמות אחדות של יורש העצר הסעודי, מוחמד בן סלמאן, כגון ההיתר לנהיגת נשים, אך מתח ביקורת על מאסרן של פעילות למען זכויות נשים בערב הסעודית, ובהן לוג'יין אל-הד'לול, אימאן אל-נאפג'אן ועזיזה אל-יוסף (אנ'). הוא מתח ביקורת גם על הבנייה הישראלית ביהודה ושומרון וטען שהסכמי אוסלו מתו. במספר הזדמנויות הביע דעות אנטישמיות.
באוקטובר 2018 היו לח'אשוקג'י 1.7 מיליון עוקבים בטוויטר, שהפכו אותו לבר-סמכא פוליטי מוביל בעולם הערבי.
פרשת הרצח

ב-2 באוקטובר 2018 נכנס ח'אשוקג'י לקונסוליה הסעודית באיסטנבול שבטורקיה על מנת לטפל במסמכי הגירושין שלו כדי להינשא בשנית. ארוסתו חדיג'ה ג'נקיז, שהמתינה לו בחוץ, התלוננה לאחר מספר שעות כי ח'אשוקג'י לא יצא מהקונסוליה.
בתקשורת ברחבי העולם נטען כי כוחות הביטחון הטורקיים הציגו ראיות כי 15 סעודים ובהם מנתח, איש צבא וחמישה אנשי אבטחת אישים של מוחמד בן סלמאן הגיעו לטורקיה ב-2 באוקטובר, עינו את ח'אשוקג'י בקונסוליה, וביתרו את גופתו. שר הפנים של סעודיה הכחיש בתחילה את ההאשמות כלפי ארצו. ב-19 באוקטובר פרסם משרד החוץ הסעודי הצהרה כי ח'אשוקג'י נהרג בקטטה בקונסוליה, וכי המעורבים בדבר ניסו להסתיר זאת.
כמעט שנה לאחר הירצחו, רגעיו האחרונים בקונסוליה פורסמו בעיתון הטורקי "סבאח". על פי דיווחים אלו, ההקלטות שנאספו על ידי סוכנות הביון הטורקית מצביעות על חיסולו של ח'אשוקג'י בידי חוליה שכללה את מאהר אבו זאיד מוטראב וד"ר סלאח מחמוד אל-טובאייקי, שתפקידו היה לבתר את גופת חאשוקג'י לאחר החיסול. ההקלטה חושפת את תיאור רציחתו: ח'אשוקג'י בא לקונסוליה והוא מלווה על ידי אדם המוכר לו לקומה השנייה. בשלב שבו החל לחשוד בדברים שאינם כשורה, אמר: "תשחררו אותי, מה אתם חושבים שאתם עושים?". לאחר שהוא הוכנס לחדר חקירות, מוטראב הודיע לו כי בעקבות הוראת האינטרפול עליהם להחזיר אותו לריאד שבערב הסעודית. ח'אשוקג'י התעקש כי אין נגדו כל תביעה, וציין כי ארוסתו ממתינה לו מחוץ לקונסוליה. אחד מחברי החוליה נשמע כשהוא דורש מח'אשוקג'י לחדול מדיבוריו ולשתוק. ח'אשוקג'י התבקש על ידי מוטראב לכתוב לבנו שלא ידאג אם אינו מצליח ליצור עמו קשר בזמן הסמוך, אולם הוא סירב לבצע זאת. מוטראב לחץ עליו לבצע את שנדרש, בפנייה אליו: "תעזור לנו כדי שנוכל לעזור לך, כי בסוף אנחנו ניקח אותך בחזרה לערב הסעודית, ואם לא תעזור לנו אתה יודע מה יקרה בסוף". בשלב זה ח'אשוקג'י חושד - על סמך מגבות רבות שראה במקום - כי עומדים לסמם אותו, והוא שואל אם אכן קיימת כוונה כזו. אל-טובאייקי עונה לו כי הם עומדים להרדים אותו. לאחר שסומם, מעט לפני שהוא מאבד את הכרתו, נשמע חאשוקג'י קורא בבקשה שלא יסגרו את פיו. לאחר מכן אמר "יש לי אסתמה; אתם תחנקו אותי". על פי החשד, בשלב זה חברי החוליה שמו שקית פלסטיק על ראשו על מנת לחנוק אותו למוות. קולות מאבקו ברוצחיו נשמעו לאחר מכן, כשברקע נשמעו מדי פעם חברי החוליה שואלים למצבו, אם כבר נרדם. טרם נשימתו האחרונה נשמעו קולות מתגברים של מאבק ושל חניקה, עד שחדלו לבסוף. ברקע עלו קולות אחרים של כליו של אל-טובאייקי שהחל במלאכת ביתור הגופה. בשעה 13:39, כ-25 דקות לאחר כניסתו לקונסוליה, נשמע מסור הניתוח שפעל במשך כחצי שעה.
בדצמבר 2019 נשפטו חמישה גברים למוות ועוד שלושה לתקופות מאסר ארוכות על רציחתו של ח'אשוקג'י. על פי דובר הממשלה, הרצח היה החלטה מקומית וספונטנית של סוכנים בשטח ולא הוראה שהגיעה מבית המלוכה. חוקר מטעם האו"ם שחקר את הרצח אמר שפסק הדין הוא לעג לרש.
תגובות מדיניות לרציחתו

טורקיה, שהרצח בוצע בשטחה, עסקה בנושא מתחילתו וחתרה לגילוי האמת בפרשה, בין השאר בהצהרות של הנשיא ארדואן.
מתחילת היעלמותו של ח'אשוקג'י הייתה ציפייה לתגובה של ארצות הברית. חוקרי המכון למחקרי ביטחון לאומי תיארו את הדילמה של הממשל האמריקאי: "תגובות הנשיא טראמפ וגורמי הממשל האחרים מאז תחילת הפרשה משקפות התפתלות הנעה בין הבנה כי התנהלות ערב הסעודית אינה יכולה לעבור ללא תגובה, לבין שאיפה לא להודות בכישלון המדיניות עד כה מול הממלכה, בכלל זה ההחלטה להטיל את יהבם על יורש העצר, מוחמד בן סלמאן, ובעיקר לאור הסיכון כי יפגעו אינטרסים שהוגדרו על ידי הנשיא כחיוניים". מזכיר האוצר של ארצות הברית, סטיבן מנושין, וגורמים כלכליים רבים הודיעו על ביטול השתתפותם ב"יוזמת ההשקעות העתידיות" - ועידה כלכלית שנערכה בסעודיה באוקטובר. מזכיר המדינה של ארצות הברית, מייק פומפאו אמר שארצו בוחנת הטלת סנקציות על האנשים המעורבים ברצח. בסוכנות הביון המרכזית של ארצות הברית (CIA) סבורים כי יורש העצר הסעודי מוחמד בן סלמאן הזמין את החיסול. ב-20 בנובמבר אמר הנשיא דונלד טראמפ שבכוונתו לשמור על יחסים יציבים עם סעודיה למרות הרצח.
כחודש לאחר הרצח אמר ראש ממשלת ישראל, בנימין נתניהו, שרצח ח'אשוקג'י הוא נורא ויש לטפל בכך באופן הראוי, אך חשוב מאוד למען יציבות האזור והעולם שסעודיה תישאר יציבה.
באפריל 2019 חברת הסייבר ההתקפי הישראלית אן. אס. או. הודיעה על הקפאת עסקאותיה עם ערב הסעודית לאחר דיווחים שתוכנת פגסוס שפיתחה שימשה לריגול אחר ח'אשוקג'י.
בפברואר 2021 פרסמה ארצות הברית דו"ח מודיעין שקבע שמוחמד בן סלמאן אישר את המבצע לרצח ח'אשוקג'י. בעקבות זאת הטילה ארצות הברית סנקציות על עשרות אזרחים סעודים, אך משיקולים מדיניים נמנעה מסנקציות על בן סלמאן.
ב-7 דצמבר 2021 נעצר בשדה התעופה בצרפת חשוד המעורב בפרשיית הרצח, והרשויות בצרפת הודיעו כי יפעלו להסגרתו לטורקיה. יום לאחר מכן, לאחר בדיקות שנעשו, התברר שהאדם שנעצר נושא שם זהה לאחד החשודים אך אינו קשור לרצח, והוא שוחרר.
עיריית וושינגטון די. סי. החליטה לשנות את שם הרחוב הצמוד לשגרירות סעודיה במדינה לשמו של ח'אשוקג'י.
הערות שוליים

↑  נכתב גם חאשוגי. Kaşıkçı הוא שם משפחה טורקי, שפירושו עושה כפות
↑  רויטרס, העיתונאי שנכנס לקונסוליה ונעלם: איפה ג'מאל?, באתר ynet, 3 באוקטובר 2018
1 2  "The Antisemetic Tweets of Murdered Saudi Writer Jamal Khashoggi", Seth Frantzman, MEF, אפריל 2019
↑  Samuel Osborne, Saudi Arabia bans journalist for criticising Donald Trump, The Independent, 5 December 2016
↑  Saudi journalist Jamal Khashoggi tells BBC: ‘The Oslo Accords are dead’, Middle East Monitor, October 1, 2018
↑  דייוויד קירקפטריק, מאלקי בראון, בן האברד ודוויד בוטי, מקרה ג'מאל ח'אשוקג'י: לחשודים קשרים עם יורש העצר הסעודי, הניו יורק טיימס, 16 באוקטובר 2018 (באנגלית)
↑  קרלוטה גאל, דייוויד קירקפטריק, הקלטות מציגות זוועות הרצח של ג'מאל ח'אשוקג'י, גורמים טורקיים טוענים, ה"ניו יורק טיימס", 17 באוקטובר 2018 (באנגלית)
↑  Saudi journalist 'killed inside consulate' – Turkish sources מרטין צ'וטוב, העיתון "הגארדיאן", 6 באוקטובר 2018
↑  היעלמות העיתונאי בטורקיה: סעודיה מכחישה טענות בנוגע להתנקשות, באתר ynet, 13 באוקטובר 2018
↑  הצהרת משרד החוץ על חקירת ח'אשוקג'י, 19 באוקטובר, טוויטר משרד החוץ הסעודי באנגלית
↑  החדשות 12, ‏מילותיו האחרונות של ג'מאל חאשוקג'י נחשפות: "תעזור לנו ואנחנו נעזור לך; אתם תחנקו אותי", באתר ‏מאקו‏, 11 בספטמבר 2019.
↑  Hubbard, Ben (2019-12-23). "Saudi Death Sentences in Khashoggi Killing Fail to Dispel Questions". The New York Times (באנגלית אמריקאית). ISSN 0362-4331. נבדק ב-2019-12-24.
↑  רויטרס‏, ארדואן: ההוראה להרוג את העיתונאי הסעודי באה מדרגים גבוהים, באתר וואלה, 2 בנובמבר 2018
↑  אלדד שביט, יואל גוז'נסקי, פרשת חשוקג'י: אתגר ליחסי ארצות הברית-ערב הסעודית וליציבות הממלכה, המכון למחקרי ביטחון לאומי, מבט על, גיליון 1000, 22 באוקטובר 2018
↑   "דאבוס במדבר" הולך ומתייבש: מנוצ'ין ביטל השתתפותו - ומי בכל זאת יגיעו?, באתר TheMarker‏, 18 באוקטובר 2018
↑  חודש לרצח חשוקג'י: "העולם במבחן - עמדת טראמפ לא מוסרית", באתר חדשות 13 (לשעבר ערוץ עשר), 2 בנובמבר 2018
↑  ynet, ב-CIA סבורים: "יורש העצר הסעודי הזמין את רצח העיתונאי", באתר ynet, 17 בנובמבר 2018
↑  טראמפ: נשמור על הברית עם סעודיה לטובת ישראל, באתר ynet, 20 בנובמבר 2018
↑   ציוץ של בנימין נתניהו ברשת החברתית אקס (טוויטר), 2 בנובמבר 2018
איתמר אייכנר, נתניהו: רצח העיתונאי נוראי, אך חשוב שסעודיה תשאר יציבה, באתר ynet, 2 בנובמבר 2018
↑  T. O. I. staff, Israeli spy tech firm linked to Khashoggi murder said to freeze Saudi deals, www.timesofisrael.com (באנגלית)
↑  רויטרס‏, ארצות הברית הטילה סנקציות על עשרות סעודים בשל רצח חאשוקג'י, בן סלמאן ניצל, באתר וואלה, 26 בפברואר 2021
סוכנויות הידיעות, דניאל סלאמה, הדו"ח האמריקני נחשף: יורש העצר הסעודי אחראי לרצח חשוקג'י, באתר ynet, 26 בפברואר 2021
↑   צרפת עצרה חשוד במעורבות ברצח העיתונאי חאשוקג'י, תפעל להסגרתו לטורקיה, באתר הארץ, 7 בדצמבר 2021
↑   צרפת שחררה את הסעודי שנעצר בחשד למעורבות ברצח העיתונאי חאשוקג'י, באתר הארץ, 8 בדצמבר 2021
↑  Washington to rename street in front of Saudi embassy 'Jamal Khashoggi Way', France 24, ‏2021-12-09 (באנגלית)
| --- | --- |
בקרת זהויות :  NLI: 987007394589605171  PLWABN: 9810532966505606  GND: 13210704X  ISNI: 0000 0000 3520 547X  LCCN: n2003065112  NKC: jo20201062802  SUDOC: 25082776X  VIAF: 23290596   WorldCat (עם VIAF): 23290596
אף אחד

"אף אחד" הוא סינגל שהוקלט על ידי הזמרת הישראלית עדן בן זקן, מתוך אלבום האולפן השני שלה, תאמין לי. השיר יצא לאור ב-11 בספטמבר 2016, כסינגל הרביעי מתוך האלבום. השיר הוכתר כ"שיר השנה" של ישראל לשנת 2017, על ידי מאקו, ערוץ 24 ותחנות הרדיו האזוריות.
השיר הגיע למקום הראשון בגלגלצ, השני במדיה פורסט, והשני ברשת ג'.
רקע וכתיבה

השיר נכתב והולחן על ידי הראל סנדרוסי והופק על ידי ינון יהל. השיר הוא מעין בלדת פופ ים-תיכונית, אשר מספרת בתוכה סיפור על כך שאין לעדן בן זקן אף אחד שיהיה לצידה, תוך שהיא חוזרת ואומרת שלמרות הכל, היא מצליחה להתמודד עם המצב.
בנוסף לכך, עלה השיר לרשת הזרמת המדיה ספוטיפיי, בסמוך לצאתו כסינגל.
וידאו קליפ

טרם הוציאה את הווידאו קליפ המלא של השיר, העלתה עדן בן זקן לערוץ היוטיוב שלה אודיו של השיר, המציג את עטיפתו של הסינגל ואת מילות השיר. בנוסף לכך, העלתה בן זקן לערוצה רמיקס רשמי שיצא עבור השיר.
נכון לינואר 2025, מונה הצפיות של הקליפ עומד על כ-22 מיליון צפיות, מה שהופך אותו לאחד מתוך הסרטונים הישראלים הנצפים ביותר ביוטיוב.
מיקומי שיא

|   ‏‏‏  מצעדים ודירוגים (2016)> מדינה |   ‏‏‏  מצעדים ודירוגים (2016)> מצעד |   ‏‏‏  מצעדים ודירוגים (2016)> מיקום שיא |   ‏‏‏  מצעדים ודירוגים (2016)>  |
| --- | --- | --- | --- |
|  ישראל | מדיה פורסט ישראל | 2 |  |
|  ישראל | גלגלצ | 1 |  |
|  ישראל | רשת ג' | 2 |  |
|  ישראל | רדיו אמצע הדרך | 7 |  |
|  ישראל | רדיו לב המדינה | 6 |  |
|   ‏‏‏  מצעדי סוף שנה (2016)> מדינה |   ‏‏‏  מצעדי סוף שנה (2016)> מצעד |   ‏‏‏  מצעדי סוף שנה (2016)> מיקום שיא |   ‏‏‏  מצעדי סוף שנה (2016)>  |
| --- | --- | --- | --- |
|  ישראל | מדיה פורסט ישראל | 30 |  |
|  ישראל | מאקו ותחנות הרדיו האזוריות | 1 |  |
|  ישראל | רשת ג' | 6 |  |
|  ישראל | גלגלצ | 8 |  |
|   ‏‏‏  מצעדי סוף שנה (2017)> מדינה |   ‏‏‏  מצעדי סוף שנה (2017)> מצעד |   ‏‏‏  מצעדי סוף שנה (2017)> מיקום שיא |   ‏‏‏  מצעדי סוף שנה (2017)>  |
| --- | --- | --- | --- |
|  ישראל | מדיה פורסט ישראל | 11 |  |
הערות שוליים

1 2  עדן בן זקן - אף אחד, באתר רדיו קליק לים התיכון, ‏2016-09-11 (ארכיון)
↑  שיר השנה תשע"ז: "אף אחד" של עדן בן זקן, באתר ‏מאקו‏, 20 בספטמבר 2017
↑  אף אחד - עדן בן זקן, באתר גלגלצ, ‏דצמבר 2016 (ארכיון)
↑  Media Forest, mediaforest.biz, ‏ספטמבר 2016 (ארכיון)
↑  עדן בן זקן, אף אחד - רשת ג', באתר פזמונט, ‏ספטמבר 2016
1 2  עדן בן זקן - הערוץ הרשמי, עדן בן זקן - אף אחד, נבדק ב-2018-12-11
↑  אף אחד - מילים, באתר שירונט, ‏ספטמבר 2016 (ארכיון)
↑  אף אחד, נבדק ב-2021-07-17
↑  עדן בן זקן - הערוץ הרשמי, עדן בן זקן - אף אחד - רמיקס - ינון יהל ומור אברהמי, נבדק ב-2018-12-11
↑  עדן בן זקן - אף אחד, באתר יוטיוב, ‏4 בספטמבר 2016
↑  הסרטונים הישראלים הנצפים ביותר ביוטיוב, באתר יוטיוב, ‏אוגוסט 2015
1 2  http://mediaforest.biz/Charts/YearlyCharts
| עדן בן זקן |
| --- | --- | --- |
| דיסקוגרפיה | דיסקוגרפיה |  |
| אלבומי אולפן | מלכת השושנים • תאמין לי • לזאת שניצחה • חיים שלי • מועבט • עם או בלי לאהוב • 7 • דם שלי |  |
| אלבומים אחרים | Live קיסריה 2022 • הרמיקסים • מופע העשור (Live) • תדע שאני פה |  |
| ערכים קשורים | NMC • ארומה מיוזיק • "אקס פקטור ישראל" |  |
| עדן בן זקן – סינגלים |
| --- | --- | --- |
| מלכת השושנים | "מנגינה" • "מלכת השושנים" • "שיכורים מאהבה" • "פיסה מזכרוני" • "אלבינה" |  |
| תאמין לי | "תאמין לי" • "כל העיר שלנו" • "תזיזו" • "אף אחד" • "אין לי אותך" • "הייתי חוזרת" |  |
| לזאת שניצחה | "לזאת שניצחה" • "רציתי" • "כולם באילת" • "צועקת" |  |
| חיים שלי | "תל אביב בלילה" • "בא לי לחבק אותך" • "חיים שלי" • "מקסיקו" • "מילה של גבר" • "יאסו" • "תגיד לי Je t'aime" • "חצי מדינה" • "תרקדו" |  |
| מועבט | "אגרוף" • "כשתבוא" • "קוקוריקו" • "אהבה של אמא (חיים שלי)" • "אנא מג'נונה" • "חיים מאושרים" • "מתגעגעת אותך" • "הגענו הבנות" • "מועבט" • "ברחובות של תל אביב" • "איך אתה הולך" |  |
| עם או בלי לאהוב | "עם או בלי לאהוב" • "סירי" • "מה איתי" • "ניסיתי" • "אלף כוכבים" • "עשית לי טוב" • "WTF" • "הבת שלך" • "שוב תגיד לי בואי" • "דינרו" • "פילטרים יפים" • "כמה שנים" • "מה קרה?" • "ממתק" • "בסוף כל יום" |  |
| 7 | "חמסה" • "משחק קלפים" • "ילדת רחוב" • "עמנואלה" • "כינורות" • "ראשון בבוקר" • "להיות שלך" • "ריגוש זמני" • "מילה טובה" |  |
| דם שלי | "דם שלי" • "היית אחותי" • "תמיד נשאר אני" • "חיפשתי אותו בנרות" |  |
| סינגלים אחרים | "הללויה" • "Fresh" • "שונה מהנוף" • "Bonsoir" • "הזמן שלנו" • "והיא שעמדה" • יש בי אהבה" • "קטן עלינו" • "מקלט בטוח" • "תהמר עליי" • "מי אני בלעדיך" • "מלאכים" • "עם בליוובל" • "100 קילומטר" • "מסיבת הרווקות" • "נשבעת אמונים" • "עוד טיפה" • "אדם אדם" |  |
| השתתפות בסינגלים | "מקסיקאנה" • "Godmother" |  |
| שירים אחרים | "הפשע המושלם" • "אולי תִּפָּתַח הדלת" |  |
תומאס בורר

תומאס בורר (בגרמנית: Thomas Borer; נולד בשנת 1957) הוא דיפלומט שווייצרי.
ביוגרפיה

בורר נולד בבזל ולמד משפטים באוניברסיטת בזל, הוא ביצע את התזה שלו בנושא יחסי חוץ.
ב-1987 החל לעבוד כדיפלומט במחלקה השווייצרית ליחסי חוץ ועבד במספר ערים במדינה. בשנת 1993 מונ למזכיר לעניינים משפטיים ויחסים פוליטיים בשגרירות שווייץ בוושינגטון הבירה.
ב-1996 מועצת המדינה של שווייץ מינתה אותו לעמוד בראש הפרויקט "שווייץ-מלחמת העולם השנייה" במסגרתו נבחן תפקיד שווייץ כמרכז פיננסי בתקופה הנאצית, פרויקט זה תרם רבות לתביעה של הקונגרס היהודי העולמי כנגד הבנקים השווייצריים שהחלה ב-1995, לאחר המשפט נחתם הסכם שהבנקים בשווייץ יעניקו פיצויים לקורבנות השואה.
בשנת 1999 נבחר לכהן כשגריר שווייץ בגרמניה, תפקיד אותו ביצע עד 2002, בסוף כהונתו הואשם כי ניהל רומן מחוץ לנישואים וקיים פגישות ליליות בבית השגרירות עם אשת מכירות ודוגמנית עירום לשעבר מברלין וכי אינו ראוי לשמש בתפקיד ייצוגי, לאחר מכן חזר למדינתו והחל לשמש כיועץ אסטרטגי של האוליגרך ויקטור וקסלברג.
הוא התראיין רבות במדיות השונות בנושאים כלכליים ועל יחסי גרמניה-שווייץ.
ב-1999 נישא לשון פילדינג, דוגמנית ילידת טקסס, במהלך כהונתו כשגריר התעוררה שערורייה כאשר הצטלמה פילדינג בלבוש חושפני ונועז על רקע דגל שווייץ.
הערות שוליים

↑  רן דגוני, ‏סמנכ"ל משרד החוץ השווייצרי: רווחי הבנקים ייפגעו מפרשת הפקדונות, באתר גלובס, 15 באפריל 1997
↑  Shawne Fielding; Thomas Borer, Plaintiffs-appellants, v. Hubert Burda Media, Inc.; et al., Defendants,hubert Burda Media, Inc.; Hubert Burda Digital, Inc.; Burda Media, Inc.; Burda Publications, Inc.; Burda Entertainment Verlag Gmbh; Hubert Burda, Individually; Bertelsmann Ag; Bertelsmann, Inc.; Gruner & Jahr Ag; Gruner & Jahr Ag & Co. Kg; Stern De Gmbh; Tip-verlag Gmbh, Defendants-appellees, 415 F.3d 419 (5th Cir. 2005), Justia Law (באנגלית)
↑  סערה בשווייץ בעקבות פרסום תמונות נועזות של אשת השגריר בגרמניה, באתר וואלה, 4 במאי 2001
| --- | --- |
בקרת זהויות :  GND: 124525180  ISNI: 0000 0000 5541 3575  LCCN: no2005016953  NTA: 072311177  SUDOC: 087479214  VIAF: 36643882   WorldCat (עם VIAF): 36643882
חיים שלי (שיר של עדן בן זקן)

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
יוסי חרסונסקי: 
"חיים שלי" הוא סינגל שהוקלט על ידי הזמרת הישראלית עדן בן זקן. השיר יצא לאור ב-5 ביוני 2018, כסינגל מתוך האלבום אשר נושא את שמו של האלבום שנקרא חיים שלי, בהוצאת חברת התקליטים NMC יונייטד אנטרטיינמנט. השיר יצא בסמוך לחתונתה של בן זקן.
השיר הגיע למקום השני ברדיו אמצע הדרך, והשני בגלגלצ. השיר נכנס לשלושה מצעדי סוף שנה.
רקע וכתיבה

השיר נכתב, הולחן והופק על ידי תמר יהלומי ויונתן קלימי. קלימי אף ביצע את השיר בעצמו. גרסתו הועלתה ליוטיוב וצברה למעלה מ-1.8 מיליון צפיות. השיר הוא מעין בלדה ים-תיכונית בו עדן בן זקן מדברת על אהבתה העזה כלפי החתן שלה.
בנוסף לכך, עלה השיר לרשת הזרמת המדיה ספוטיפיי, בסמוך לצאתו כסינגל.
וידאו קליפ

הווידאו קליפ הנלווה שצולם לשיר הועלה לערוץ היוטיוב של עדן בן זקן ב-5 ביוני 2018. הקליפ מציג בתוכו קטעים מתוך החתונה של בן זקן. בתחילתו, ניתן לראות את בן זקן נכנסת אל האולם, לבושה ככלה ולאחר מכן אותה ואת בעלה שוקי ביטון.
הקליפ זכה להצלחה חסרת תקדים כאשר צבר למעלה מ-55.7 מיליון צפיות, דבר אשר הופך אותו לאחד מן הקליפים הישראליים הנצפים ביותר בכל הזמנים.
מיקומי שיא

|   ‏‏‏  מצעדים ודירוגים (2018)> מדינה |   ‏‏‏  מצעדים ודירוגים (2018)> מצעד |   ‏‏‏  מצעדים ודירוגים (2018)> מיקום שיא |   ‏‏‏  מצעדים ודירוגים (2018)>  |
| --- | --- | --- | --- |
|  ישראל | מדיה פורסט ישראל | – |  |
|  ישראל | גלגלצ | 2 |  |
|  ישראל | רדיו אמצע הדרך | 2 |  |
|   ‏‏‏  מצעדי סוף שנה (2018)> מדינה |   ‏‏‏  מצעדי סוף שנה (2018)> מצעד |   ‏‏‏  מצעדי סוף שנה (2018)> מיקום שיא |   ‏‏‏  מצעדי סוף שנה (2018)>  |
| --- | --- | --- | --- |
|  ישראל | מדיה פורסט ישראל | – |  |
|  ישראל | גלגלצ | 6 |  |
|  ישראל | רשת ג' | 6 |  |
|  ישראל | מאקו ותחנות הרדיו האזוריות | 3 |  |
|   ‏‏‏  מצעדי עשור (2010–2019)> מדינה |   ‏‏‏  מצעדי עשור (2010–2019)> מצעד |   ‏‏‏  מצעדי עשור (2010–2019)> מיקום שיא |   ‏‏‏  מצעדי עשור (2010–2019)>  |
| --- | --- | --- | --- |
|  ישראל | מדיה פורסט ישראל | – |  |
|  ישראל | מאקו ותחנות הרדיו האזוריות | 20 |  |
|  ישראל | כאן גימל | 72 |  |
גרסאות כיסוי

יונתן קלימי, שהוא כתב, הלחין והפיק את השיר, הקליט גרסה משלו לשיר.